Táto lekcia má názov Hod kockami. Asi všetci majú radi počítačové hry.
No vieš, ako programátori premieňajú kroky hry na program?
Prvým krokom pri tvorbe hier a riešení problémov je rozmýšľanie a plánovanie.
Výsledkom kroku rozmýšľania je algoritmus, čo je podrobný plán
riešenia problému alebo dokončenia úlohy. V tejto lekcii vytvoríš algoritmus
pre hru Hod kockami. Potom požiadaš priateľov, nech si vyskúšajú tvoj plán,
či vedia podľa neho hrať hru. Keď naisto vieme, že sú kroky správne,
môžeme algoritmus preložiť na program v jazyku, ktorému počítač rozumie.
Takmer všetko, čo robíme, musí mať algoritmus, čiže zoznam krokov,
podľa ktorých môžeš dokončiť úlohu. Aj príprava do školy, plánovanie výletu
s kamošmi alebo príprava olovrantu. Na vykonanie týchto úloh ich musíš
rozdeliť na menšie kroky a niekedy musia byť tieto kroky v určenom poradí.
Napríklad príprava sendviča. Je jedno, v akom poradí vyberieš prísady.
Ale maslo nemôžeš natrieť, kým ho nerozbalíš.
Počítače potrebujú algoritmy a programy, aby vedeli spraviť, čo my robíme len tak.
Algoritmus predstavuje rozmýšľanie o tom, čo sa má stať, kým program predstavuje
vlastné pokyny, ktoré počítaču dáme, aby to spravil. Algoritmus musíme preložiť
na program, aby ho počítač vykonal. Rozdelenie úlohy na kroky je často ťažké.
No rovnako ako iné nové veci, aj toto ti pôjde čoraz ľahšie.